Grand Canyonin kansallispuisto

**Grand Canyonin kansallispuisto** sijaitsee Luoteis-Arizonassa Yhdysvalloissa. Grand Canyon on yksi maailman luonnonihmeistä. Se on yksi vanhimmista Yhdysvaltojen kansallispuistoista. Puisto perustettiin 1893 ja siitä tuli kansallispuisto 26. helmikuuta 1919. Kansallispuiston pinta-ala on 4&nbsp;927&nbsp;km². Grand Canyon on yksi UNESCOn maailmanperintöluettelon kohde arvokkaan luonnonperinnön säilymiselle.

Grand Canyon on leveä kanjoni, joka on muodostunut Coloradojoen virtauksesta. Grand Canyon on 446&nbsp;km ja Coloradojoki 2 330&nbsp;kilometriä pitkä. Joki virtaa Kalliovuorilta Kalifornian lahteen. Kanjonin leveys ja syvyys vaihtelee sijainnin mukaan. Lähellä Grand Canyon kylää kanjonin leveys on 16&nbsp;km. Leveimmillään kanjoni on 29&nbsp;km leveä. Jalan tai muulilla matka kanjonin pohjalle ja takaisin kestää kaksi päivää. Vanhimmat kivet ovat 2000 miljoonaa vuotta vanhoja, mutta itse kanjoni on muodostunut 5-6 miljoonaa vuotta sitten. Vanhimmat arkeologiset ihmisasutuksen löydöt Grand Canyonista ovat 12&nbsp;000 vuotta vanhoja paleo-intialaiselta ajalta. Grand Canyonin historiasta kerrotaan lisää artikkelissa Grand Canyon.

## Alueet ja vierailu
Kansallispuiston kohteita ovat South Rim, North Rim, Desert View ja Tuweep. Puistossa käy vuosittain viisi miljoonaa vierailijaa, joista 17&nbsp;% on ulkomaalaisia. Avioparit ovat tyypillisiä vierailijoita. 30&nbsp;%:ssa ryhmistä on mukana lapsia. Vierailijoiden keski-ikä on 48 vuotta.

Kanjonin eleläreunalla sijaitseva ”South Rim” on yleisin vierailukohde. Sinne sisäänpääsy on avoinna ympäri vuoden. Kesäkuukausina autojono portille ja rinteen reunan pysäköintipaikoille voi olla pitkä. Pohjoisreuna ”North Rim” suljetaan talvella säästä riippuen lumien saapuessa noin marraskuulta toukokuun puoliväliin. ”Tuweep” sijaitsee koillisrinteillä ja siellä ei ole palveluita. ”Desert View”:n pääsee puiston itäisen sisäänpääsyreitin kautta. Vuonna 2006 sisäänpääsymaksu kansallispuistoon oli 25 USD autolta tai 12 dollaria henkilöltä (jalan, pyörällä tai moottoripyörällä) ja se oikeutti viikon vierailuun alueella. Telttailu on sallittua vain siihen osoitetuilla paikoilla. Sesongin aikana kannattaa varata paikka etukäteen. Alueella voi vierailla esimerkiksi omalla autolla, bussilla, vuokraamalla polkupyörän, osallistumalla organisoidulle retkelle tai vaeltamalla jalan. Vaeltaminen Grand Canyonin rinteillä vaatii hyvää kuntoa. Vaellusreitti kannattaa suunnitella ennakkoon ja varata riittävästi aikaa, juomaa ja ruokaa.

## Sää
Sää vaihtelee merkittävästi puiston eri kohteissa samanaikaisesti. Joen rannassa lämpötila voi olla yli 15&nbsp;°C korkeampi kuin kanjonin reunalla. Kesällä korkeimmat keskilämpötilat kanjonin pohjoisrinteillä ovat 28&nbsp;°C, etelärinteillä 24&nbsp;°C ja kanjonin pohjalla 40&nbsp;°C. Vastaavat alimmat keskilämpötilat kesällä ovat 10&nbsp;°C, 7&nbsp;°C ja 25&nbsp;°C. Heinä-elokuussa ja syyskuun alussa ukkoskuurot ovat mahdollisia. Talvella lumikuurot ovat mahdollisia. North Rim suljetaan lumen saapuessa noin marraskuussa. Etenkin nuoret miehet saattavat yliarvioida kuntonsa näissä vaativissa olosuhteissa.

## Vaeltaminen
Kesällä vaeltamista ei suositella klo 10–14 välisenä aikana kuumuuden vuoksi. Rinteen ylösnousu kestää yleensä kaksi kertaa niin kauan kuin laskeutuminen. Retkeen suositellaan kaksi päivää. Kesäkuukausina suositellaan kantamaan ja juomaan 4 litraa vettä päivässä. Vesi täytyy kantaa itse mukana, sillä rinteiltä löytyvät muutamat vesipisteet saattavat rikkoutua. Vastaavasti ruokaa on varattava riittävästi.

## Kuvia

Tiedosto:Grand Canyon North Rim 1.JPG|North Rim.
Tiedosto:Grand Canyon South Rim 2.JPG|South Rim.
Tiedosto:Colorado River from Desert View-1000px.jpeg|Coloradojoki Desert Viewistä nähtynä.
Tiedosto:Grand-canyon-national-park.jpg|Grand Canyonin kansallispuisto.


## Lähteet

## Aiheesta muualla

* Grand Canyonin kansallispuisto